Den populære danske EM-helt Lærke Møller fortsætter i den danske håndboldliga, når kontrakten med FCM Håndbold udløber til sommer. - Lærke Møller har en aftale på plads. Hun har haft rigtig mange tilbud fra interesserede klubber. Både i Danmark og udlandet. Men hun fortsætter i den danske liga, siger spillerens agent Christian Henriksen til Randers Amtsavis. Den populære playmaker har fået tilbud fra flere danske klubber, men hun har afvist flere af de mest oplagte bud, og derfor peger pilen mod, at hun fortsætter i den midtjyske klub. - Vi har forespurgt på Lærke Møller. Men vi fik af vide, at hun allerede havde lukket en aftale. Jeg tror, hun bliver i FCM Håndbold, siger Viborg HK's direktør Peter Cassøe. Også Randers HK har ønsket at knytte Lærke Møller til holdet, men det var ikke muligt. - Vi er i gang med at kigge på, hvordan vi skal sammensætte holdet til den kommende sæson. Men Lærke Møller kommer ikke til Randers HK, siger Randers HK-træner Jan Leslie. /ritzau/
Flere klubber har fået afslag fra den danske håndboldprofil Lærke Møller, som har landet en ny aftale.